จังหวัดลพบุรี จัดการอบรมคณะกรรมการประจำที่เลือกตั้ง (กปต.) และเจ้าหน้าที่ปฏิบัติงานเตรียมความพร้อมเลือกตั้งผู้แทนฝ่ายนายจ้างและผู้ประกันตนเป็นกรรมการในคณะกรรมการประกันสังคม เพื่อให้การบริหารจัดการโปร่งใสและเป็นไปอย่างเรียบร้อย พร้อมเชิญชวนผู้มีสิทธิร่วมลงคะแนนพร้อมกันวันที่ 27 ก.ย.69 นี้

วันที่ 23 กันยายน 2569 เวลา 09.30 น.  ที่ หอประชุม เทศบาลเมืองเขาสามยอด อำเภอเมืองลพบุรี จังหวัดลพบุรี นายวีรพงศ์ ฤทธิ์รอด ผู้ว่าราชการจังหวัดลพบุรี  เปิดประธานเปิดการอบรมคณะกรรมการประจำที่เลือกตั้ง เจ้าหน้าที่รักษาความปลอดภัยและเจ้าหน้าที่รักษาความสงบเรียบร้อย รุ่นที่ 3  โดยมี นายสุมล ม่วงไหม ประกันสังคมจังหวัดลพบุรี พร้อมด้วย นายขวัญเพชร ถนอมนาม ผู้อำนวยการสำนักงานคณะกรรมการการเลือกตั้งประจำจังหวัดลพบุรี  ส่วนราชการ และหน่วยงานที่เกี่ยวข้องเข้าร่วม 

สำหรับการเลือกตั้งดังกล่าวเป็นไปตามพระราชบัญญัติประกันสังคม พ.ศ. 2533 ซึ่งกำหนดให้คณะกรรมการประกันสังคมประกอบด้วยผู้แทน 3 ฝ่าย ได้แก่ ฝ่ายรัฐบาล ฝ่ายนายจ้าง และฝ่ายผู้ประกันตน ฝ่ายละ 7 คน ทำหน้าที่เสนอนโยบาย ให้คำแนะนำในการออกกฎหมาย กำกับดูแลการบริหารกองทุนประกันสังคม และให้คำปรึกษาแก่หน่วยงานที่เกี่ยวข้อง เพื่อพัฒนาสิทธิประโยชน์ของผู้ประกันตน และสร้างความโปร่งใส ยุติธรรม รวมถึงความยั่งยืนของกองทุน โดยสำนักงานประกันสังคมจังหวัดลพบุรีได้ เตรียมความพร้อมสำหรับการเลือกตั้งผู้แทนฝ่ายนายจ้างและผู้แทนฝ่ายผู้ประกันตน ซึ่งกำหนดจัดขึ้นในวันอาทิตย์ที่ 27 กันยายน 2569 นี้  โดยมีการจัดหน่วยเลือกตั้งและแต่งตั้งคณะกรรมการประจำที่เลือกตั้งใน ทุกอำเภอ เพื่อทำหน้าที่ในการอำนวยความสะดวกแก่ผู้มาใช้สิทธิ ตรวจสอบและดำเนินการเกี่ยวกับการลงคะแนน ตลอดจนรักษาความสงบเรียบร้อยและปฏิบัติ
หน้าที่ตามกฎหมาย ระเบียบและแนวทางที่สำนักงานประกันสังคมกำหนด

ทั้งนี้ ได้รับการอนุเคราะห์จาก กกต.จังหวัดลพบุรี และทีมวิทยากรเป็นผู้บรรยายให้ความรู้ ความเข้าใจ และความพร้อมให้แก่คณะกรรมการประจำที่เลือกตั้ง รวมทั้งเจ้าหน้าที่ผู้เกี่ยวข้อง ให้สามารถปฏิบัติหน้าที่ได้อย่างถูกต้อง เป็นมาตรฐานเดียวกัน ผู้เข้ารับการอบรมประกอบด้วย คณะกรรมการประจำที่เลือกตั้ง และเจ้าหน้าที่ผู้เกี่ยวข้องในพื้นที่จังหวัดลพบุรี ซึ่งกำหนดจัดทั้งหมด 4 รุ่น ครอบคลุมทั้ง 11 อำเภอของจังหวัดลพบุรี โดยในครั้งนี้เป็นรุ่นที่ 3 โซนอำเภอเมือง และอำเภอใกล้เคียง คืออำเภอท่าวุ้ง และอำเภอพัฒนานิคม และมีประธานคณะกรรมการประจำที่เลือกตั้งอีก 8 อำเภอเข้าร่วม

ข่าว : สำนักงานประชาสัมพันธ์จังหวัดลพบุรี


